Škoda 9Tr

Prototipi

Pirmais trolejbusa Škoda 9Tr prototips, kas būtiski atšķīrās no vēlāk sērijveida ražošanā konstruētajiem trolejbusiem, tika izgatavots 1958. gadā Škoda rūpnīcā Plzeņā, Čehoslovākijā. Vizuāli tas bija līdzīgs tobrīd ražošanā esošajam trolejbusa Škoda 8Tr modelim.
Rūpnīcas teritorijā tika veikti pirmie jaunizgatavotā modeļa izmēģinājuma braucieni, pēc kuriem to turpmākiem eksperimentiem nogādāja Prāgā, kur trolejbusu satiksmes sistēma bija atbilstoša kā divasu, tā trīsasu trolejbusu kustībai. 1960. gadā prototips atgriezās Plzeņā, kur pilsētas sabiedriskā transporta uzņēmumā saņēma reģistrācijas numuru 166 un uzsāka regulārus pasažieru pārvadājumus. 1974. gadā trolejbuss tika izņemts no ekspluatācijas un vēlāk, tajā pašā gadā, sagriezts metāllūžņos.
Otrais trolejbusa Škoda 9Tr prototips, kas kļuva par pamatu modeļa sērijveida ražošanas uzsākšanai, tika izgatavots 1960. gadā. Gadu vēlāk, pēc visu nepieciešamo pārbaužu veikšanas, uzsāka pasažieru pārvadāšanu Plzeņā, taču nav zināms kādu reģistrācijas numuru transporta kompānija piešķīra. Minētais transportlīdzeklis 1962. gada rudenī pilsētā iekļuva smagā ceļu satiksmes negadījumā, pēc kura radušos bojājumu dēļ tika nolemts to neatjaunot. Trolejbusa Škoda 9Tr masveida ražošana tika uzsākta 1961. gadā.
Tika nolemts konstruēt vēl vienu trolejbusa prototipu, šoreiz ar divām durvīm. Tā saucamais Mariānske Lāzņe pilsētas trolejbusa paraugs (modifikācija 9TrL) dienasgaismu ieraudzīja 1961. gadā. Turpmākiem izmēģinājumiem gada laikā tika nodots Plzeņas sabiedriskā transporta kompānijas rīcībā, kur ar reģistrācijas numuru 194 atradās ekspluatācijā līdz pat 1976. gadam.
Gadu vēlāk, 1962. gadā, rūpnīcas darbinieki izgatavoja pirmo trolejbusa ar hidropneimatisko balstiekārtu prototipu (pazīstams kā modifikācija 9TrP). Pēc vairāku gadu izmēģinājuma braucieniem ražotnes teritorijā, transportlīdzeklis 1965. gadā tika nodots Čehoslovākijas pilsētas Dečīnas transporta kompānijas rīcībā. Uzņēmums piešķīra savu reģistrācijas numuru 13 (dokumentos - 13/II) un uzsāka ar to regulārus reisus maršrutos. Taču trolejbusam bieži gadījās tehniska rakstura problēmas un nācās atrasties dīkstāvē, līdz ar to tika nolemts transportlīdzekli izņemt no regulāras ekspluatācijas. Kopumā Dečīnas pasažieru pārvadātāja rīcībā hidropneimatiskās balstiekārtas trolejbuss-prototips skaitījās piecus gadus, līdz tika sagriezts metāllūžņos.
Turpinot iesākto Čehoslovākijā ražoto trolejbusu funkcionalitātes uzlabošanu, ražotājs 1970. gadu pirmajā pusē izgatavoja divu ar energoefektīvāku un modernāku tiristoru sistēmu aprīkotu trolejbusu paraugus, tā sauktā 9TrT modifikācija (atsevišķos dokumentos -  9TrBKR). Viens no šiem trolejbusiem iegāja vēsturē kā pirmais Škodas rūpnīcas izgatavotais prototips, kuru bez ilgiem testiem pašā ražotnē, uzreiz nodod Plzeņas pārvadātāja rīcībā. Minētais transporetlīdzeklis pilsētas ielās ar reģistrācijas numuru 247 kursēja līdz 1983. gadam, kad, visticamākais, tika nodots metāllūžņos. Otrs rūpnīcas izgatavotais 9TrT paraugs 1972. gadā nokļuva Brno rīcībā un ar borta numuru 3084 veica pasažieru pārvadājumus līdz pat 1989. gadam.

Piegādes

Turpmāk ievietotajās tabulās ir uzskaitītas pilsētas, kuras no ražotāja iepirka Škoda 9Tr trolejbusus, un sniegta publiski pieejamā informācija par piegādes gadiem, piegādāto trolejbusu skaitu, vietējo sabiedriskā transporta kompāniju piešķirtajiem trolejbusu reģistrācijas numuriem. Tabulās nav pilnvērtīgi atspoguļota informācija par lietotu Škoda 9Tr trolejbusu iegādi.
Pavisam laika posmā no 1958. līdz 1981. gadam 28 ražošanas sērijās tika izgatavotas 7372 transporta vienības, ieskaitot visas konkrētā modeļa modifikācijas.